S. Janiš, poslanec: (2010-02-04):
Čo mi ale nedá, je, v akom čase sa tento návrh zákona predkladá. V roku 2005 Ústavný súd vyriekol, že zákon prijatý v roku 2005 je v rozpore s ústavou. V roku 2005 pozastavil účinnosť zákona, ktorý sme prijali a v roku 2008 vyriekol nejaký ortieľ, definitívny, ale definitívny ortieľ bol už v roku 2005. Programové vyhlásenie vlády v júli 2006 hovorí o naliehavom verejnom záujme, aby bol prijatý zákon o preukazovaní pôvodu majetku v súlade s ústavou a toto bolo v programovom vyhlásení vlády. V auguste 2006 začal plynúť čas naliehavosti prijatia tohto ústavného zákona a zákona o preukazovaní pôvodu majetku. V roku 2007 zrazu nebol naliehavý verejný záujem prijať takýto zákon zo strany vládnej koalície. V roku 2008 ešte stále nebol naliehavý verejný záujem prijať takýto zákon. V roku 2009 ešte stále nebol naliehavý verejný záujem, taký, ako bol v programovom vyhlásení vlády Roberta Fica v roku 2006, aby sa prijal zákon o preukazovaní pôvodu majetku. Ten naliehavý verejný záujem z júla 2006 nebol ani v roku 2007, ani v roku 2008 a dokonca ani v roku 2009. V roku 2010, štyri mesiace pred voľbami je tu zrazu opäť naliehavý verejný záujem, presne taký istý naliehavý verejný záujem, ako bol v roku 2005. Od roku 2006, pán predseda vlády, vládnete tu v tejto Národnej rade 85 hlasmi. Máte tu 85 hlasov vládnej koalície a dobre viete, pán predseda vlády, že SDKÚ – DS tak, ako zahlasovala v roku 2005 za tento zákon, zahlasovala by za tento zákon aj v roku 2006, 2007, 2008, 2009, len by ste ho museli predložiť. Lenže vy ste ho, pán predseda vlády, nepredložili a opozičné návrhy, ktoré tu boli a myslím, že boli dva, na prelomenie ústavy, vaša vládna koalícia, pán predseda vlády, neprijala. Vy Smer, ste novelu ústavy, ktorá tu bola ako reakcia na rozhodnutie Ústavného súdu, neprijali. Zahlasovali ste proti. Prečo? Viete prečo? Lebo ste sa báli, že ten návrh zákona o preukazovaní pôvodu majetku prejde a vy ste vedeli, že prejde, lebo my sme stále vraveli, že ho podporíme a podporíme ho aj dnes, pán predseda vlády, aj napriek tomu, že vaši súputníci tri a polroční ho nepodporia. My ho podporíme. Robíte tak na začiatku roku 2010, štyri mesiace pred voľbami, nie z poctivosti prijať tento návrh zákona, nie z poctivosti vysporiadať sa s minulosťou. Viete, prečo ho prijímate? Lebo veríte v jedno a dúfate, že ten návrh zákona neprejde, že za ten návrh zákona zahlasuje len Smer, zákon neprejde a vy vyjdete ako víťazi, morálni víťazi Slovenska, že ste jediní, ktorí ste to chceli a my, všetci ostatní zlí to nechceme, tento zákon. Pán predseda vlády, my sa tohto zákona nebojíme. A kebyže máte úprimnú snahu a čisté svedomie, tak ho v priebehu tohto volebného obdobia predložíte ako na bežiacom páse. Báli ste sa, že prejde. Báli ste sa, že, nedajbože, bude ešte aj účinný, a preto ste s tým zákonom neprišli, a preto s ním prichádzate až teraz, štyri mesiace pred voľbami, a dokonca nie ako vládny návrh, že ho predkladá minister vlády, a to je jedno, či váš podpredseda vlády pán Kaliňák alebo ministerka spravodlivosti, ale kvôli PR agende Smeru ho predkladáte rovno vy, predseda vlády. Nezažil som v parlamente a ani moji starší kolegovia, aby predseda vlády sedel na predkladateľskej stoličke. To má dať punc tomu, že to ozaj chcete. Ale pravda je úplne niekde inde, pán predseda vlády. Vy ten zákon nechcete. Hráte tu divadlo. Ale dobre, hrajte divadlo, my za ten zákon ako v roku 2005 zahlasujeme aj v roku 2010. (Potlesk.)